Barui le bafutsana ba tsoang malumeling ’ohle ba ne ba phekoloa lipetleleng tsena. Lingaka li ne li sa phekole bakuli feela, empa li ne li boetse li etsa liphuputso le ho koetlisa lingaka tse ncha. Ho ne ho e-na le likamore tse beheletsoeng ka thōko moo ho sebetsanoang le maloetse a amang litho tse ka hare tsa ’mele, moo ho phekoloang mahlo, moo ho lokisoang masapo, moo ho buuoang bakuli, moo ho phekoloang maloetse a tšoaetsanoang le moo ho phekoloang mafu a kelello. Hoseng ho hong le ho hong lingaka li ne li hlahloba bakuli li e-na le liithuti tsa tsona, ebe li laela bakuli hore na ba je eng le hore ba sebelise meriana efe. Hape, litsebi tsa metsoako ea meriana tse neng li sebetsa sepetlele li ne li aba meriana. Ba neng ba okametse sepetlele ba ne ba ikarabella ka ho boloka litlaleho, tšebeliso ea lichelete, ho hlokomela kamoo lijo li lokisoang kateng le ho hlokomela mesebetsi e meng ea tsamaiso ea sepetlele—joalokaha ho etsoa kajeno.